Regering teen EFF se Reserwebank-voorstelNomvula Mokonyane. Foto: Elmond jiyane, GCIS Die Suid-Afrikaanse kabinet het hom uitgespreek teen die EFF se voorstel vir die nasionalisering van die Reserwebank. Die minister van kommunikasie, Nomvula Mokonyane, het vanoggend as kabinetswoordvoerder tydens terugvoer oor vandeesweek se kabinetsvergadering aan die parlementêre perskorps gesê die onafhanklikheid van die Reserwebank is een van die sterk punte van die Suid-Afrikaanse ekonomiese stelsel en moet behoue bly. Die kabinet het toegegee die onlangse verswakking in die handelsbetrekkinge tussen die VSA en Turkye het ŉ negatiewe invloed op die waarde van ontluikende geldeenhede, waaronder die Suid-Afrikaanse rand, gehad. Kapitaaluitvloei uit ontluikende markte het versnel, wat negatiewe gevolge inhou vir ekonomiese groei en werkskepping. Die kabinet wys egter uit dat Turkye se groot skuldlas in buitelandse geldeenhede en lae vlakke van buitelandse geldeenheidreserwes die land blootstel aan massiewe kapitaaluitvloei. In teenstelling met Turkye het Suid-Afrika volgens die kabinet verskeie sterk punte, waaronder ŉ onafhanklike sentrale bank, inflasieteikening met inflasie wat konstant binne die teikengebied bly, lae vlakke van skuld in buitelandse geldeenhede en ŉ duidelike fiskale konsolidasieplan. “Die kabinet is absoluut verbind om hierdie sterk punte te behou,” het Mokonyane gesê. Op ŉ vraag het sy dus bevestig dat die regering nie ten gunste is van die wetsontwerp wat die EFF by die parlement ingedien het om die Reserwebank te nasionaliseer nie. “Die regering sal voortgaan om met die sakesektor, vakbonde en die burgerlike gemeenskap saam te werk om vertroue in die ekonomie te herstel en beperkinge op ekonomiese groei te takel. As ons almal saamwerk, kan ons die planne om die Suid-Afrikaanse ekonomie te laat groei, tot uitvoer bring,” het Mokonyane gesê.